SET ปิดเช้าพุ่ง 11 รับการกระจายวัคซีน-เวิลด์แบงก์เพิ่มคาดการณ์ GDP โลกโต 5.6%
SET ปิดเช้าพุ่ง 11 รับการกระจายวัคซีน-เวิลด์แบงก์เพิ่มคาดการณ์ GDP โลกโต 5.6% โดยดัชนีช่วงเช้าปิดที่ระดับ 1,623.40 จุด เพิ่มขึ้น 10.52 จุด หรือ 0.65% มูลค่าการซื้อขาย 4.84 หมื่นล้านบาท
9 มิ.ย. 2564

ผู้สื่อข่าวรายงานว่า ดัชนีช่วงเช้าปิดที่ระดับ 1,623.40 จุด เพิ่มขึ้น 10.52 จุด หรือ 0.65% มูลค่าการซื้อขาย 4.84 หมื่นล้านบาท
10 หุ้นดันดัชนีเช้านี้

ด้านนายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้แรงหนุนจากธนาคารโลกปรับคาดการณ์เศรษฐกิจโลกปีนี้เพิ่มเป็นเติบโต 5.6% สูงกว่า 4.1% ที่เคยคาดการณ์ไว้เดิม และราคาน้ำมันก็ปรับตัวขึ้นด้วย โดยสัญญาน้ำมันดิบเวสต์เท็กซัส (WTI) ทะลุ 70 เหรียญฯ/บาร์เรลไปแล้ว ส่วนในประเทศก็ได้ปัจจัยบวกจากการทยอยฉีดวัคซีนโควิด-19 ได้มากขึ้นหลังจากดีเดย์ทั่วประเทศ 7 มิ.ย.
อย่างไรก็ดี ช่วงท้ายสัปดาห์นี้ตลาดฯอาจชะลอการลงทุนเพื่อรอดูผลการประชุมธนาคารกลางยุโรป (ECB) ที่จะมีขึ้นในวันที่ 10 มิ.ย.นี้ โดยติดตามแนวทางนโบายการเงินในช่วงครึ่งปีหลัง (H2/64) ตลาดฯจับตาเรื่องการปรับลด QE ว่าจะเกิดขึ้นหรือไม่หลังจากที่เศรษฐกิจฟื้นตัวขึ้นมาได้ดีแล้วในระดับหนึ่ง แต่ในมุมมอง KGI ยังมองว่าน่าจะยังคงเดิม
นอกจากนี้ จับตาการประชุมระหว่างสหรัฐและอิหร่านเรื่องแผนนิวเคลียร์ หากผลการประชุมออกมาดีสหรัฐฯก็อาจยกเลิกห้ามอิหร่านส่งออกน้ำมัน ซึ่งจะทำให้อุปทานเพิ่มขึ้น และราคาน้ำมันที่ขึ้นมาถึง 70 เหรียญฯ/บาร์เรลก็อาจพักฐาน ซึ่งทาง KGI ได้ประเมินเพดานราคาน้ำมันในปีนี้ไว้ที่ 60-70 เหรียญฯ/บาร์เรล ขณะนี้ขึ้นมาชนเพดานแล้วจึงมองว่ามีโอกาสพักฐาน
ขณะที่ภาพรวมตลาดบ้านเราเป็นลักษณะของการสลับกลุ่มเล่น จากหุ้นที่ปรับขึ้นมามากแล้วอย่างกลุ่มสินค้าโภคภัณฑ์ก็อาจจะสลับไปเล่นหุ้นพวก Domestic มากขึ้น อย่างหุ้นกลุ่มโรงไฟฟ้าและกลุ่มแบงก์ เป็นต้น ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ โดยตลาดในแถบเอเชียเหนือจะติดลบ ระหว่างเฝ้าติดตามตัวเลขเงินเฟ้อสหรัฐฯที่จะออกมาในวันพรุ่งนี้ โดยทาง KGI มองว่ามีโอกาสปรับขึ้น แต่อาจทยอยลดลงในช่วงครึ่งปีหลัง (H2/64)
สำหรับแนวโน้มการลงทุนในช่วงบ่ายนี้ นายสุโชติ กล่าวว่า ตลาดฯคงจะแกว่งไซด์เวย์ในกรอบ โดยมีแนวรับ 1,610 จุด ส่วนแนวต้าน 1,630-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย  4,672.56 ล้านบาท  ปิดที่ 128.50 บาท เพิ่มขึ้น  4.00 บาท
HANA    มูลค่าการซื้อขาย  1,730.92 ล้านบาท  ปิดที่  69.00 บาท เพิ่มขึ้น  5.25 บาท
IVL     มูลค่าการซื้อขาย  1,624.07 ล้านบาท  ปิดที่  42.75 บาท ลดลง   0.25 บาท
AOT     มูลค่าการซื้อขาย  1,397.08 ล้านบาท  ปิดที่  65.00 บาท เพิ่มขึ้น  0.25 บาท
ADVANC  มูลค่าการซื้อขาย  1,388.05 ล้านบาท  ปิดที่ 174.00 บาท เพิ่มขึ้น  1.50 บาท